**КВАЛИФИКАЦИОННА ХАРАКТЕРИСТИКА
на специалност „ИКОНОМИКА“ – ОКС „БАКАЛАВЪР“**

***1.      Обща характеристика на бакалавърската програма***

С бакалавърската програма **„ИКОНОМИКА“** се осигурява необходимата икономическа подготовка на студентите, позволяваща бързо адаптиране към пазарната среда и лесно преминаване към всяка от съществуващите специалности в професията на икономиста. Методите и практиката на преподаване, проверката на знанията и уменията на обучаваните са съпоставими със съвременните постижения на водещи български и чуждестранни университети. Всичко това създава полезна основа за последваща квалификация и професионална реализация.

***2.      Цел на бакалавърската програма***

Обучението по тази програма цели осигуряване на специалисти, които са широко профилирани и бързо адаптивни, с теоретична подготовка и аналитични умения, позволяващи да изследват и анализират икономически процеси и въпроси от разнообразно естество. Успоредно с това, програмата има и приложен характер, т.е. цели да запознае студентите с начините и механизмите на действие и алгоритмите за разрешаване на проблеми, които биха могли да възникнат в стопанския живот.

***3.      Вид подготовка***

Студентите в програмата получават солидна подготовка по фундаменталните и функционални икономически дисциплини. Подготовката се базира на усвояване на общите принципи на тези дисциплини, логиката на икономическото поведение, което осигурява на студентите бързо справяне с всяка конкретна практическа ситуация.

Предимства в обучението са: връзка с потребителите на кадри и използване на съвременни методи на обучение; обучение със софтуерни продукти, с които се работи в счетоводните къщи; обучение с пряко участие на бизнеса; договорен практически стаж с фирми от реалния сектор, счетоводни къщи и финансови институции.

Титуляри по включените в учебния план дисциплини са хабилитирани преподаватели – професори и доценти, млади преподавателски кадри с придобита научна степен “доктор” и специалисти от практиката.

**4. *Компетентности:***

*● Знания*

Разработеният учебен план включва основни и допълнителни дисциплини. Основните дисциплини са фундаментални (микро- и макроикономика, световна икономика, икономически теории и стопанска история), функционални (в областта на финансите, счетоводството, кредита, банковото дело и застраховането) и управленски (в областта на управлението, планирането, организацията, контрола и маркетинга). Допълнителните дисциплини включват чуждоезикова подготовка, хуманитарни и обществени дисциплини (в областта на социологията, психологията, политологията, културологията). Структурата и логиката на учебния план гарантират получаването на знания за функционирането на икономическата система; за общовалидни принципи и закономерности, които управляват стопанската среда; за понятийния апарат, който описва тези принципи и процеси.

*● Умения*

Програмата изгражда умения за ориентиране в стопанската среда в ситуации от разнообразен характер; за боравене с икономическа информация; за категоризиране и анализиране на проблеми от икономическо естество; за идентифициране и предлагане на решения за тези проблеми; за адекватно приложение на финансови, счетоводни и други инструменти в хода на ежедневното функциониране на стопанските единици. Заедно с това се формират знания от общ практичен характер и преносими умения (езикови и компютърни), необходими за професионалната реализация на съвременния пазар на труда.

*● Практически навици*

Програмата формира определени навици за изпълняване на организационно-методическа, управленска, финансова, аналитична, контролна и други видове дейности.

***5. Срок на обучение и реализация на завършилите специалността***

Срокът на обучение е 8 семестъра.

На завършилите курса на обучение се присъжда образователно-квалификационна степен „бакалавър“. Дипломирането по бакалавърска специалност **„ИКОНОМИКА“** давапрофесионална квалификация **„икономист“,** с разширени компетентности в областта на ***общата теория на икономиката*, *счетоводството и финансите.***

Завършилите тази специалност могат да работят в бизнес организации, държавни институции, организации с нестопанска цел, особено там, където се изискват по-големи познания в областта на счетоводството и финансите, да се реализират успешно във всички отрасли на народното стопанство на всяко равнище - фирмено, регионално, национално, европейско. Бакалаврите, завършили специалността, могат много лесно, бързо, успешно да завършат и всяка магистърска степен в областта на икономиката и управлението.